हक लेंगे, सड़क पर उतरेंगे-बुनकर जर्बदस्ती बंद न कराएं -कलेक्टर
भास्कर संवाददाता | बुरहानपुर
शहर के हड़ताली 10 हजार पावरलूम मजदूरों की खातिर पहली बार कलेक्टर आंदोलन खत्म करने को लेकर आगे आए। पुलिस कंट्रोल रूम में उनकी बुनकरों के साथ 45 मिनट तक चली बैठक बेनतीजा रही। बुनकरों ने कहा- जब तक मजदूरी नहीं बढ़ेगी तब तक हड़ताल तो जारी रहेगी। चाहे इसके लिए हमें सड़कों पर क्यों न आना पड़े। कलेक्टर ने कहा- जबरदस्ती कोई पावरलूम बंद नहीं कराएगा। शहर में शांति बनाकर रखना आपकी जिम्मेदारी है। कलेक्टर बुधवार को टेक्सटाइल एसोसिएशन से बैठक करेंगे।
मंगलवार रात 8.15 बजे पुलिस कंट्रोल रूम में बुनकरों की बैठक हुई। शांति कायम रखने के लिए जनप्रतिनिधि और अफसरों को भी बुलाया। कलेक्टर दीपकसिंह ने सबसे पहले बुनकरों की समस्या को पूरी तरह समझा। बुनकर संघ अध्यक्ष अब्दुल रब सेठ ने कहा- साहब ढाई साल हो गए, टेक्सटाइल एसोसिएशन से लिखित अनुबंध हुआ कि प्रति 10 पीक के 100 मीटर ग्रे-कपड़े पर 230 रुपए मजदूरी लेंगे।
पांच दिन में सवा दो करोड़ रुपए मजदूरी का घाटा
शहर में करीब 35 हजार मजदूर पावरलूम से जुड़े हैं। करीब 1 लाख से अधिक लाेग परिवार चलाते हैं। लोगों के पास अन्य कोई व्यवसाय नहीं है। पांच दिन की हड़ताल में सवा दो करोड़ रुपए मजदूरी का घाटा हुआ है।
मंदी का हवाला देकर कम कर दी मजदूरी
शुरुआत में कुछ टेक्सटाइल संचालकों ने 23 पैसे प्रति पीक के मान से मजदूरी दी। बाद में मंदी का हवाला देकर किसी ने 19 तो किसी ने 22 पैसे प्रति पीक मजदूरी बांटी। दो साल पहले इसको लेकर हड़ताल भी कर चुके हैं लेकिन फिर आश्वासन देकर उन्होंने हड़ताल को खत्म करवा दिया। कांग्रेस जिलाध्यक्ष अजयसिंह रघुवंशी ने कहा- हड़ताल कोई नहीं चाहता लेकिन उनका जो अधिकार है उन्हें मिलना चाहिए। टेक्सटाइल संचालक मजदूरों से राजनीति कर रहे हैं, क्योंकि वो भाजपा से जुड़े हुए व्यवसायी है। कलेक्टर ने कहा- इसमें राजनीति बिल्कुल नहीं चलने दूंगा। जितनी जल्दी हो सके हड़ताल को खत्म करवाओ। बुनकरों ने एक स्वर में कहा- जब तक मजदूरी नहीं बढ़ेगी, तब तक हड़ताल जारी रहेगी।
कलेक्टर दीपकसिंह, महापौर अनिल भोसले, कांग्रेस अध्यक्ष अजयसिंह रघुवंशी अौर बुनकर संघ पदाधिकारियों के बीच हड़ताल के मुद्दे पर चर्चा हुई।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva